Alle gude lude, de dessen bref sen, horen ofte lesen, do wi borgermeistere und ratmanne der stad Revele lefliken groten mit heile to Gode. Wi bekennen und betugen openbare in desser jegenwardigen schrift, dat wi mit wetende und mit vulbort enes juweliken und unser allir hebben untfangen und upgehaven to unses stades behuff, beteringe und nutticheit van dem erwirdigen manne Jacob Abramsson, an gudem lodigen sulvere uppe dusent mark Rig. gesummet und gerekent desses landes bewonliker munte, dar wi und unse nakomelinge, besittere des rades to Revele, dem vorben. Jacobe Abramssone und sinen rechten erven, edder dem he dat beschedet in sinem testamente, wissentliken und beredeliken vore geven scholen und loven alle jar uppe de hochtid paschen, alse lange alse wi und unse nakomelinge, besittere des rades, de dusent mark Rig. under hebben unbetalet, viftich mark Rig. rente, mit aldusdanen vorworden und underschede, so wenne Jacob Abrahamsson edder sine rechten erfnamen, edder dem he dat beschedet in sinem testamente, dit vorbenomede gelt wedder van uns hebben wil und nicht lenger uns laten en wil, edder dat wi uns des geldes untledegen und betalen willen, dat schall unser en dem andern van beident siden tidlick genuch en jar tu voren tu seggen, und wenne dat jar der tusegginge tu ende gekomen is, so schole wi beredeliken de helfte des geldes vorbenomet, alse vifhundert mark Rig. mit der rente, tu sinem willen ut untrichten und betalen, und van dem dage der botalinge vort over en jar uppe dem selven dach, so schole wi de anderen vifhundert mark Rig. mit der rente beredliken utgeven und betalen. Weret aver dat sick dat geld und dat payement desses landes under der betalinge vorlichte an werde, edder umme slagen worde, so schole wi ene betalen und vernogen mit also gudem gelde an werde, alse nu in desser [tid] genge und bewonlik is in Liflande to gande und dit vorben. gelt mit der rente is geveliget und geleidet vor aller ansprake, de jegen Jacob Abrahamsson und jegen sine rechten erven gan. Und desses jegenwordigen bewonliken geldes in desser tit, so hevet Jacob Abrahamsson van uns ene mark Rig. untfangen under unsem ingesegele, und wi wedder van em ene mark Rig. untfangen under sinem ingesegele, tu ener dechtnisse der betalinge, alse hir vore geschreven is. To ener mere bewaringe und betuchnisse desser vorgescr. dinge so hebbe wi vor uns und vor unse nakomelinge, besittere des rades tu Revele, unses stades grote ingesegel an dessen jegenwordigen bref gehangen, de gegeven und gescreven is tu Revel na der bord unses heren Christi int jar dusent dre hundert in dem seven und negentigesten jare, uppe de hochtid paschen.